google/wiki40b huggingface dataset:
Clarté (Sverige)

Clarté er både navnet på et svensk marxistisk tidsskrift og det navnet som til vanlig brukes på tidsskriftets utgiver, den partipolitisk uavhengige sosialistiske organisasjonen Svenska Clartéförbundet. Tidsskriftet regnes som det eldste marxistiske tidsskriftet i den vestlige verden.
Clarté ble opprettet som en hovedsakelig studentorganisasjon i Sverige i 1921 etter forbilde fra Frankrike, og sto i så måte nær norske Mot Dag, som de også hadde et nært samarbeid med. På 1930-tallet la foreningen stor vekt på kampen mot nazismen, men var samtidig preget av interne spenninger, noe som førte til at organisasjonen midlertidig var ute av funksjon mellom 1939 og 1944.
På 1960-tallet ble Clarté radikalisert og erklærte seg selv for å være en kommunistisk organisasjon, og til langt ut på 1970-tallet sto organisasjonen nær Kommunistiska förbundet marxist-leninisterna. Organisasjonen opplevde også en splittelse i 1968 da tilhengere av Gotfred Appels «snylterteori», en teori som innebærer at revolusjonære i vestens eneste oppgave er å drive solidaritet med revolusjonære bevegelser i den tredje verden, grunnla det som senere har blitt kalt Rebellrörelsen.
På 1960- og 70-tallet var organisasjonen den ledende studentorganisasjonen til venstre for sosialdemokratene ved en rekke universiteter og høyskoler, og ble dermed representert i en rekke studentorganer. Organisasjonen holdt ut lengst ved universitetet i Uppsala, der de under navnet Argus var representert til inn på 1980-tallet.
Siden 1980-tallet har organisasjonen hatt en kraftig nedgang i medlemsmassen, og har i dag rundt 60 medlemmer. I 1982 fjernet den også kommunisme-begrepet fra programmet sitt. Tidsskriftet, som redigeres av Olle Josephson kommer i dag med fire nummer i året. Opplaget er på rundt 800 eksemplarer.
Herøya

Herøya er ei halvøy i Porsgrunn kommune i Telemark. Halvøya ligger mellom Frierfjorden i vest og Gunnekleivfjorden i øst. På Herøya ligger det en stor industripark hvor blant annet Yara har fabrikker. Fullgjødselproduksjonen på Herøya startet i 1929.

Etterkrigstidas Herøya

I erindringsboka UT. Fra en oppvekst i forrige århundre av historikeren Harald Berntsen, gis en beskrivelse av hendelser og miljøer på Herøya fra familien flyttet dit i 1951 rett før han skulle begynne på skolen og fram til 1960. Boka forklarer blant annet hvordan de forskjellige boligområdene på Herøya var relatert til status og hierarki i Hydrosamfunnet. Selv bodde Berntsens familie i leilighet i Torggata, på selve halvyøa Herøya, vest for Gunnekleivfjorden, i en nyoppført firemannsbolig som faren hadde blitt tildelt som belønning for at han hadde gjennomført et blysveisekurs i Tyskland.

Hydros kvikksølvutslipp

Miljøstiftelsen Bellona avslørte alvorlig miljøkriminalitet på Hydros anlegg på øya på 80-tallet, da Hydro måtte innrømme å ha gravd ned over ti ganger så mye kvikksølv som tidligere rapportert.

Torggata

«På begge sider av Torggata oppover til høyre ligger det ene ‘egne hjem’ etter det andre, midt inne i velstelte hager omhegnet av stårtrådsgjerder og porter ... Foran boligen og nedover til venstre er Torggata nylig hevet og gruset, men ennå ikke asfaltert. På den andre siden av gata har tyskerne etterlatt en lang to-etasjers brakke ... På begge sider av Torggata nedover til venstre ligger det uendelige løkker med gras og ugress, tistler og nesle. Løkkene ender i et frodig belte av høyt svaiende, grønne siv med en skog av brune sigarer på toppen, foran den innelukkede Gunnekleivfjorden som solglitrer i alle forurensningsfarger. På venste side av fjorden troner Hydros fabrikkbygninger, særlig det høyeste runde tårnet som døgnet rundt pumper ut den tjukke, gule røyken som alltid viser vindstyrke og vindretning.» (Berntsen, s. 72f) Brakka som beskrives skulle i løpet av få år bli revet og gi plass for samfunnshus. På bunnen av Torggata ligger IST (International School Telemark).
Oppover Torggata, til høyre og inn i skogen kom man ned til stranda ved Frierfjorden der båtene lå på reia utenfor Hydro, «og der vi på andre siden av fjorden kan skimte Herre og tremassefabrikken som den prompliknende Herre-lukta kommer fra.» (Berntsen, s. 77)
Ellers bodde arbeiderne blant annet på østsiden av Kirkehaugen i «egne hjem». Ingeniørene bodde «i ‘ingeniørbyen’ av villaer med store hager som var anlagt ut mot den ennå idylliske Frierfjorden, nærmest fabrikkene, da Hydros bedrift på Herøya reiste seg fra 1928. Eller de skulle oppta rekken av Hydros nyere enmannsboliger for ingeniører ved Bakkedammen og, i enkelte tilfelle, på flotte utsiktstomter blant finere arbeidervillaer i Adriansåsen på Herøyas topp. Eller i økende omfang i Hefalia, som lå på motsatt side av fabrikkene, mellom Herøya og Porsgrunn.»
Rondvassbu

Rondvassbu (1173 moh.) er en turisthytte i Rondane, og er den største hytten DNT Oslo og Omegn har i dette området. Rondvassbu ble bygd i 1903 og kjøpt av Den Norske Turistforening i 1929. Rondvassbu har 128 senger. Disse er fordelt på 2-sengsrom, 4-sengsrom og sovesaler.
Johs. Th. Westbye

Liv

Han var sønn av garver Thorvald Westbye fra Rakkestad(1852 - 1915) og Karine Rom (1853 - 1933). Giftet seg i 1911 med Katherine Luget. Han var bror til ingeniør Kristian Torp Westbye (1881) og onkel til sivilingeniør Truls Kjos Westbye

Karriere

Westbye gikk først på Den kongelige tegneskole, før han tok svennebrev som murer. Arkitektutdanninga fikk han i England med avsluttende eksamen ved Royal Institute of British Architects i 1911.
Westbye var bygningssjef (stadsarkitekt) i Stavanger fra 1915 til 1921, deretter statens boligdirektør fram til 1928. Han var så overarkitekt hos Riksarkitekten til 1948, de siste par åra som fungerende riksarkitekt. Han leda en komite som skulle utarbeide ny bygningslov for landsbygda.
Meretz

Historie

Partiet ble dannet i desember 2003 ved sammenslåingen av venstrepartiene Meretz og Shahar.
Meretz oppstod i 1992 gjennom et samarbeid mellom tre andre partier: Ratz (רצ, Bevegelsen for borgerrettigheter og fred), Mapam (מפ"ם) og Shinui (שינוי, Endring). Det nye partiet ble ledet av Ratz-formannen Shulamit Aloni. Etter at partiet i 1996 gjorde et dårlig valg og partiets fraksjon i Knesset ble redusert fra 12 til 9 ble Yossi Sarid valgt til ny leder. Samme år registrerte de tre partiene offisielt Meretz som ett parti. En del av Shinui forlot imidlertid partiet i 1997.
Shahar ble dannet av den tidligere Arbeiderpartipolitikeren Yossi Beilin i juni 2002 og hadde ifølge seg selv som mål å forene de i Israel som går inn for fred og sosial rettferd, og å skape et klart alternativ til den høyreorienterte regjeringen.
Det nye partiet var først kjent som Yachad, men ettersom undersøkelser viste at navnet Meretz var bedre kjent i den israelske befolkningen tok partiet i 2005 navnet Meretz-Yachad.
Partiet hadde i 2005 omkring 22 000 medlemmer.
Nehuenco kraftverk

Nehuenco kraftverk er et varmekraftverk ved Quillota i Valparaíso-regionen, Chile. Det har en installert produksjonskapasitet på 368 MW.
Brenselkilden er naturgass, men anlegget er også i stand til å brenne noe dieselolje. Anlegget ble utbygd med ferdigstillelse i 1999. Operatør er selskapet Colbún SA.
Tangenåsen ungdomsskole

Tangenåsen ungdomsskole er en ungdomsskole på Nesodden. Skolen ble etablert i 1960, i lokalene etter Tangen barneskole, som allerede etter 6 års drift var funnet for liten, og ny barneskole, (Nesoddtangen barneskole), var bygget like ved. Med tre nybygg på den gamle tomten åpnet ungdomsskolen i 1960 på Tangenåsen, tvers over veien for butikksenteret Tangen Sentrum, som nå er kjent som Tangen Nærsenter. De tre byggene inneholdt henholdsvis klasserom og kontorer, bygg for praktiske fag som tre- og metallsløyd og skolekjøkken, og en kombinert gymnastikk- og flerbrukssal.
I årene 2009-2012 foregikk det store utbygginger på Tangenåsen: Nærsentret ble utvidet og modernisert, og et nytt kommunesenter med kulturbygget «Tangenten» ble oppført på tomten til Tangenåsen ungdomsskole. Nybygget inneholder blant annet bibliotek, kommunekontorer og nye skolelokaler. Etterhvert ble alle ungdomsskolens eldre bygg revet, og ungdomsskolen fikk plass i den bakre fløyen av det nye kulturbygget. 
I skoleåret 2013-2014 var det 226 elever på ungdomsskolen.
Underworld: Evolution

Handling

Underworld: Evolution tar opp tråden der Underworld sluttet, med krigen mellom vampyrer og varulver. Filmen følger begynnelsen av den eldgamle krangelen mellom de to artene. Vampyrheltinnen Selene (Kate Beckinsale) og vampyr-varulven Michael (Scott Speedman) forsøker å finne svar på hemmelighetene til sine forfedre. En rekke hendelser, intriger og forbudt kjærlighet tar dem med inn i kampen som skal gjøre slutt på alle kriger. En av de tre eldgamle vampyrfyrstene fra den første filmen, Marcus, blir vekket. Marcus er den sterkeste av alle vampyrene, den første vampyren, og sønn av den udødelige Alexander Corvinus. Selene må få hjelp fra sin elsker Michael for å forhindre at Marcus vekker sin tvillingbror William, den første varulven.

Produksjon

Filmen ble spilt inn i Vancouver i Canada. Den har et mye større budsjett enn den første filmen, og ble opprinnelig satt til å ha premiere sent i 2005, men den ble utsatt til 19. januar 2006.
Mi Fei

Mi Fei (kinesisk: 米芾) eller Mi Fu, Den gamle Mi (født 1051 i provinsen Jiangsu i Kina, død 1107 i Kaifeng) var en kjent kinesisk maler under Song-dynastiet. Han levde på samme tid som den berømte mandarin og maler Su Dongpo, som han traff noen få ganger. Hans sønn, den unge Mi, var Mi Youren.
Mi Fei utviklet en helt ny stil, en tusjteknikk som kan minne om de vestlige akvareller. Stilen ble utøvd av hans sønn på så likt vis at man ofte kaller den for de begge Mis stil eller Mi-stil.
Thomas Juel Thommessen

Thomas Juel Thommessen, født 1882, død 1966), var norsk kommandørkaptein. Han tok offisersutdanning og ble utnevnt til premierløytnant i 1904, kaptein i 1904. Han ble utdannet flyver 1913 i Johannisthal ved Berlin, tok militært flyversertifikat og italiensk militærflyverutdannelse. Han var innehaver av idrettsmerket i gull, tyrkisk fortjemedalje i sølv. Som premierløytnant T.J. Thommessen var han en av de første som fløy Norges første fly "Start", en Rumpler Taube maskin (NTM 5725) i 1914. Fra 1917 var han sjef for Marinens flyveskole. Han satt i fangenskap i Tyskland under 2. verdenskrig.
Qinchengfengselet

Qinchengfengselet (kinesisk: 秦城监狱, pinyin: Qínchéng​​ Jiān​yù​) er et høysikkerhetsfengsel som ligger i distriktet Changping nordvest for Kinas hovedstad Beijing. Det ble bygd med assistanse fra Sovjetunionen i 1958 og tilhører Ministeriet for offentlig sikkerhet.
Som fanger fikk fengselet kjente skikkelser som Jiang Qing, Bao Tong og Dai Qing. Også tibetanske skikkelser som den tiende Panchen Lama og Phuntsok Wangyal satt fengslet her. Kommunistledere som ble arresterte under kulturrevolusjonen kom til Qinchengfengselet, inkludert Bo Yibo, Peng Zhen og Sidney Rittenberg.
Det var her de viktigste fanger fra demokratibevegelsen av 1989 havnet. En av dem var Bao Tong, den høyestrangerende kommunistiske politiker som ble fengslet etter massakeren som fikk slutt på demonstrasjonene.
Björköby

Björköby er et tettsted i Vetlanda kommune i Jönköpings län i Småland i Sverige. I 2010 hadde tettstedet 273 innbyggere.
Carrara

Historie

Byen Carrara ble grunnlagt i år 1235.
Den har blitt regjert av Pisa (fra 1235), Lucca (fra 1322), Genova (fra 1329) og Milano (fra 1343). Etter Filippo Maria Viscontis død i 1477 gjorde både Tommaso Campogregoso, herre av Sarzana, og Malaspina-familien krav på byen.
Fra det 15. århundre utgjorde Carrara og Massa deretter Hertugdømmet Massa og Carrara, frem til det 19. århundre.
I 1929 ble kommunene Carrara, Massa og Montignoso slått sammen til kommunen Apuania. I 1945 ble den tidligere kommuneinndelingen gjenopprettet.
Byen har en katedral fra det 12. århundre og en hertugelig residens fra det 16. århundre som nå er sete for et kunstakademi.

Carraramarmor

Carraramarmor er kjent siden romertiden, og brukt i byggingen av både Pantheon og Trajansøylen i Roma. Mange renessanseskulpturer, som Michelangelos «David», er også laget i carraramarmor.
I tillegg til sine marmorbrudd har byen læresteder for skulpturkunst og et kunstmuseum. Marmoren blir fremdeles eksportert til hele verden. Marmor fra brudd andre steder blir også bearbeidet i Carrara.
En sten- og maskinutstilling, CarraraMarmotec, blir arrangert i Carrara.
Alt for Norge (reality-TV)

Seertall

Serien hadde høye seertall. Blant annet hadde første sesong 435 000 seere, sesong to 442 000, sesong tre 408 000, sesong fire 454 000 og sesong fem 469 000.
Premieren ble sett av 549 000, noe som (per 2010) var de fjerde beste seertallene for en premiere i kanalens 21 år lange historie.

Sesong 1

Sesongen besto av åtte episoder og hadde premiere 8. april 2010. Programleder var Henriette Bruusgaard. Vinner var Doug Miner som mottok en premie på 50 000 dollar og i tillegg fikk møte sine norske slektninger for første gang.

Sesong 2

Sesongen ble sendt høsten 2011 og programleder var igjen Henriette Bruusgaard. Vinner ble 24 år gamle Matthew Rowe fra Wisconsin. I tillegg til 50 000 kr og møte med slekta fikk han fløyet inn begge foreldrene til slektstreffet i Balestrand i Sogn og Fjordane.

Sesong 3

Sesongen ble sendt høsten 2012 og programleder var igjen Henriette Bruusgaard. Vinneren var Todd Ferris fra Zionsville, Indiana, som også fikk sin mor til Norge for å møte slekta i Selbu, i tillegg til pengepremien.

Sesong 4

Sesongen ble sendt høsten 2013 med finale 3. november og programleder var nok en gang Henriette Bruusgaard. Vinneren ble 28 år gamle Berit Rodsater fra Los Angeles. Hun fikk se gården Rødseter der hennes slekt bodde, og treffe slekten som fremdeles bor der. I tillegg fikk hun en pengepremie.

Sesong 5

Alt for Norge annonserte i februar 2014 at castingen til den femte sesongen var i gang. Sesongen begynte 31. august 2014 med Henriette Bruusgaard som programleder. Vinneren for sesongen ble Beth Butala fra Minnesota som møtte sin slekt i Sogndal i tillegg til sine foreldre. Hun fikk også en pengepremie.

Sesong 6

Sjette sesong av Alt for Norge gikk på TVNorge høsten 2015, og hadde premiere 30. august. Henriette Bruusgaard var programleder. Vinneren ble David Engen fra Minnesota.

Sesong 7

Syvende sesong av Alt for Norge gikk på TVNorge høsten 2016, og hadde premiere 11. september. Fridtjof Nilsen var programleder. Vinneren ble Johnny Bartz fra Miami, Florida.

Sesong 8

Åttende sesong av Alt for Norge gikk på TVNorge høsten 2017, og hadde premiere 27. august. Fridtjof Nilsen var programleder. Vinneren ble Odessa Stevens fra Seattle, Washington.

Sesong 9

Niende sesong av Alt for Norge gikk på TVNorge høsten 2018, og hadde premiere 27. august. Fridtjof Nilsen er programleder. Vinneren ble Kelsey Jaffer fra Geneva, Illinois.
Tolv (navn)

Etymologi

Tolv er en nyere norsk form av norrøne Þolfr og ÞólfR. Det norrøne navnet er dannet som en kortform av ÞórulfR eller ÞórlæifR. Disse navnene er sammensatt av þórr, «torden», og henholdsvis ulfr, «ulv», eller leif, «arv».
Formen Tolv har i nyere tid blitt assosiert med tallet tolv, og har vært gitt til det tolvte barnet i en familie.
Tov er en dialektform av navnet fra Telemark og Buskerud.
Theodor Sørensen

Liv og virke

Han ble født på prestegården Todnes på Sandur som sønn av sogneprest Hans Jørgen Jacob Sørensen og hustru Dorthea Mundine Schow. Farfaren Søren Sørensen var sogneprest på Norðoyar og herredsprost på Færøyene.
Han tok studentereksamen ved katedralskolen i Ribe i 1868 og teologisk embedseksamen ved Københavns Universitet i 1874. Senere det året giftet han seg med Anna Caroline Frederikke Louise Thorstenson, datter av kaptein og intendant Johan Ludvig Julius Thorstenson og hustru Frederikke Juliane Adamine Feddersen. De fikk en datter, Frederikke (Fritze) Dorothea, som ble gift med Axel Johannes Bartholdy-Møller, sogneprest i Brabrand.
Sørensen fikk sitt første prestekall i 1874 og kunne vende tilbake til Færøyene, hvor han tiltrådte året etter som sogneprest på Norðurstreymoy. I 1878 overtok han etter V.U. Hammershaimb som sogneprest på Eysturoy med bolig på prestegården på Nes, og samme år også som prost på Færøyene. I kraft av embedet som prost var Sørensen også selvskrevent medlem av det færøyske Lagtinget fra 1878 til 1884. I 1878 skrev han noen artikler i Dimmalætting om færøyingenes drikkfeldighet, og det året gikk Sørensen og distriktslege Emil Hoff sammen om å stifte Thorshavns Afholdsforening.
Fra 1884 til 1920 var Sørensen sogneprest i Skanderborg. I 1885 ble han også innvalgt i hovedstyret i Danmarks Totalafholdsforening, hvor han var nestformann frem til 1911. Han satt i Danmarks første edruelighetskommisjon av 1903 og ble en pådriver for behandling og hjelp for alkoholikere. Han var «avholdssakens talsmann ved mange store kirkelige møter, og skrev og en mengde artikler og avhandlinger og alkoholspørsmålet».
Etter at han gikk av med pensjon i 1920, flyttet Sørensen med hustruen til København, hvor hun døde i 1924 og han i 1929. Han ble begravet på Garnisons kirkegård.

Utmerkelser

Sørensen ble utnevnt til ridder av Dannebrogordenen i 1900 og tildelt Dannebrogordenens hederstegn i 1905.
Salo Grenning

Biografi

Salo Grenning het opprinnelig Salo (Salomon) Goldfarb, men tok etternavnet Grenning i 1945. Kunstnernavnet/psevdonymet «Pedro» ble tatt i bruk i 1940.
Pedro ble utdannet ved School of Art i Belfast, BKHS og SHKS under Per Krohg.
Goldfarb forlot Norge om bord på MK «Motig I» som la ut fra Turøy 9. februar 1941 (skipper var Shetlands-Larsen) og ankom Lerwick på Shetland 11. februar . I Storbritannia gikk han inn i Brigaden i Skottland. Som løytnant tjenestegjorde han i Hærens overkommandos Operative Liaisonkorps som liaisonoffiser ved den britiske 52. divisjon/155. brigade/241. ingeniørkompani (241 Field Company Royal Engineers) og 243. kompani. 
Under Operasjon Market Garden i 1944 ble han i kampene på Walcheren Mentioned in Despatches. Ved Middelburg oppnådde han betingelsesløs overgivelse av den tyske kommandanten. Overgivelsen skjedde da han ved feil kjørte rett inn i Middelburg og ble møtt av en tysk general som viftet med hvitt flagg. Generalen ville ikke overgi seg til en løytnant og Grenning kalte opp sjefen over radio og lot som sjefen var oberst - da overga den tyske generalen seg. Han ble høyt dekortert for sin innsats. 
Signaturen «Pedro» ble tatt i bruk som dekknavn under annen verdenskrig da han oppholdt seg i London og tegnet for Norsk Tidend.
I 1945 ble han ansatt i avisa Verdens Gang der han tegnet karikaturer, portretter og kommentartegninger. Fra 1953 og i over 30 år lagde han «Pedros ukerevy», en karikaturkavalkade over ukas begivenheter i VG. 
Pedro illustrerte også et stort antall bøker, deltok på en mengde utstillinger, blant annet Høstutstillingen. Hans tegninger er innkjøpt av Nasjonalgalleriet, Riksgalleriet, Montreal Museum of Fine Arts og andre samlinger.
Pedros tegninger er fremdeles i daglig bruk som små vignetter på VGs leserbrevside.
Horsevik

Historisk

Første dokumentasjon på bosetting på gården er fra 1590, siden den var i bruk så tidlig, regnes det som sannsynlig at gården var en mellomaldergård. Gården vil da ha hatt bosetning før svartedauden.
Før 1640-årene var navnet på gården Grimsvik, navnet stammet fra første bosetter som het Grim.
I 1896 startet Karl O. Lien opp landhandel på bruk 5, sønnen Olav tok over denne i 1936. I 1943 ble butikken flyttet til bruk 5. Butikken fikk store skader i et snøskred i 1978 og ble lagt ned året etter. I tilknytning til butikken var det også brevhus, det ble etablert i 1905 og lagt ned i 1970. Postadressen de seneste årene var 6833 Grimsvik.
Granlien Evangeliesenter

Evangeliesenteret

Stiftelsen Pinsevennenes Evangeliesenter, til vanlig kalt Evangeliesenteret, er en diakonal kristen frivillig organisasjon som driver arbeid mot rusavhengige, med avvenning fra rus og hjelp til å begynne «et nytt liv». Evangeliesenteret er Norges største hjelpetiltak for russkadde.
Restorffs Bryggjarí

Restorffs Bryggjarí var et færøysk bryggeri etablert av den dansk-tyske immigranten Martin Christian Restorff i 1849. Bryggeriet lå i Tórshavn, og gikk i arv i slekten, først til sønnen Andreas William Restorff. Bryggeriet solgte kun ølet sitt på Færøyene, men noe ble eksportert til Danmark i små kvanta i de siste årene. I 2002 ble bryggeriet solgt, og i 2005 ble brusproduksjonen avsluttet til fordel for Föroya Bjór, som samtidig tok over noen av merkevarene. I januar 2007 ble Restorffs Bryggjarí lagt ut for salg, og i august samme år ble også ølproduksjonen stoppet. Föroya Bjór tok over noen av ølmerkene, og Restorffs Bryggjarí, som et av de eldste bryggeriene i Danmark, ble nedlagt for godt.
CDC Group

CDC Group er en britisk statseid finansinstitusjon for utviklingshjelp underlagt Department for International Development. Institusjonen har en investeringsportefølje som er verdisatt til 2,8 milliarder pund og konsentrerer sin virksomhet mot vekstmarkedene i Asia, Afrika og Latin-Amerika, med særlig fokus på Sør-Asia og Afrika sør for Sahara.
Institusjonen ble stiftet som særlovselskapet Colonial Development Corporation i 1948 av statsminister Clement Attlees etterkrigsregjering for å bistå britiske kolonier i utviklingen av jordbruket. Etter at mange kolonier fikk sin uavhengighet ble institusjonen omdøpt til Commonwealth Development Corporation i 1963 og gitt utvidet mandat til å investere også utenfor Samveldet i 1969.
Fylkesvei 4190

Fylkesvei 4190 går mellom Bryggeså og Meland i Hægebostad kommune. Veien er 2,2 km lang.
Frem til 2019 hadde veien betegnelsen Fylkesvei 758.
Alstad ungdomsskole

Alstad ungdomsskole er en offentlig ungdomsskole i Alstad bydel i Bodø. Skolen dekker i tillegg til Alstad bydelene Grønnåsen, Øvre Hunstadmoen og Nedre Hunstadmoen, og elevene på Alstad U kommer fra Grønnåsen skole og Alstad barneskole. Skolen ble bygget i 1969, og har 325 elever og 45 ansatte.
Sørdalen

Sørdalen ligger i Åfjord kommune på Fosenhalvøya iSør-Trøndelag, og er den sørligste av kommunens tre store daler. Sørdalen er rik på natur, og jakt- og fiskemuligheter, og Sørdalskverna. Navnet Sørdalen brukes om hele dalføret, men også spesielt om bebyggelsen nederst i dalen, ved de to innsjøene Storvatnet og Litlvatnet.
I Sørdalen finns kraftverkene Mørre (fra Sørdalselva og Storvatnet) og Breivold. 
Denne grenda ble totalisolert under en flom i januar 2006, da den mistet veiforbindelse både oppover og nedover dalen, samt telefontilgang. Mobiltelefonnettet hadde ikke dekning der, men etter flommen ble det bygget ut etter krav fra befolkningen i dalen. 
Det fantes også en egen skole og barnehage i Sørdalen, men i 2010 ble den nedlagt.